Ágar-ágar.
O **ágar-ágar** é unha substancia mucilaxinosa que se obtén de certas algas mariñas que viven sobre todo en augas do leste de Asia.T

Tamén se coñece polos nomes **xelosa**, **xelosina**, **xelatina vexetal**, **xelatina chinesa** ou **xelatina xaponesa**.

Etimoloxía
----------

O termo deriva de *agar-agar*, o nome malaio da xelea extraída das algas vermellas.

Composición
-----------

Estrutura do polímero agarosa.
Estrutura do polímero agaropectina.
O ágar-ágar é unha mestura de dous compoñentes: o polisacárido lineal agarosa e unha mestura heteroxénea de moléculas máis pequenas chamadas agaropectina. A agarosa supón aproximadamente o 70 % da mestura.

Esta mestura forma a estrutura de soporte das paredes celulares de certas especies de algas, que se libera ao fervelas. Estas algas son coñecidas como agarófitos, e pertencen ao filo dos rodófitos (algas vermellas).

Aínda que ambas as clases de polisacáridos comparten a mesma estrutura básica, estando formadas por unidades alternadas de D-galactosa e de 3,6-anhidro-L-galactopiranosa, unidas por enlaces α-(1-3) e β-(1-4), a agaropectina está modificada con grupos ácidos, tales como sulfato e piruvato.

O ágar-ágar presenta histérese, fundindo a 85 °C e solidificando entre os 32 e os 40 °C. Esta propiedade subministra un equilibrio adecuado entre a fácil fusión e unha boa estabilidade do xel a temperaturas relativamente altas. Dado que moitas aplicacións científicas requiren incubación a temperaturas próximas á temperatura do corpo humano (37 °C), o ágar-ágar é máis apropiado que outros axentes solidificantes que se funden a esta temperatura, como a xelatina.

Historia
--------

Estas algas e o xel extraído delas foron utilizadas desde tempos antigos nos países do Extremo Oriente (como a China, o Xapón e Corea) e foi levada a Europa conta a metade do século XIX. Na actualidade, as algas produtoras de ágar-ágar cultívanse en moitas zonas.

Usos
----

O seu uso principal é como soporte de cultivo en microbioloxía, para o crecemento de bacterias, fungos e virus bacteriófagos. Presenta a gran vantaxe de que case ningún microorganismo é capaz de degradalo, polo que as placas fabricadas con el non se alteran. En bacterioloxía emprégase como caldo de cultivo desde que Robert Koch fixera público o seu emprego en 1882.

Tamén se usa como laxante, e para diversos usos en tecnoloxía alimentaria, como espesante para sopas, xelatinas vexetais, xeados e algunhas sobremesas, e como axente aclarador da cervexa.

Xéneros de algas utilizadas para obter o ágar-ágar
--------------------------------------------------

* *Euchema*
* *Gelidium*
* *Gracilaria*
* *Gelidiella*
* *Palmaria*
* *Pterocladia*

Notas
-----

1. ↑  ágar-ágar no *Dicionario da RAG*.
2. ↑  Balfour, Edward. (1885). *The cyclopædia of India and of eastern and southern Asia: commercial, industrial and scientific, products of the mineral, vegetable, and animal kingdoms, useful arts and manufactures*. B. Quaritch. p. 71.
3. ↑  Williams, Peter W.; Phillips, Glyn O. Agar is made from seaweed and it is attracted to bacteria. (2000). "Chapter 2: Agar". *Handbook of hydrocolloids*. Cambridge: Woodhead. p. 91. ISBN 1-85573-501-6.
4. 1 2  "III: Properties, Manufacture, and Application of Seaweed Polysaccharides – Agar, Carageenan, and Algin". Training manual on *Gracilaria* culture and seaweed processing in China. FAO. Agosto de 1990. Consultado o 7 de febreiro de 2021.
5. ↑  Balfour, Edward (1871). *Cyclopædia of India and of eastern and southern Asia, commercial, industrial and scientific: products of the mineral, vegetable and animal kingdoms, useful arts and manufactures*. Scottish and Adelphi Presses. p. 50. agar.
6. ↑  Alan Davidson (2006). *The Oxford Companion to Food*. Oxford University Press. ISBN 978-0-19-280681-9.
7. ↑  Agar Arquivado October 16, 2007, en Wayback Machine. at lsbu.ac.uk Water Structure and Science
8. ↑  Rafael Armisen; Fernando Galatas (1987). "Chapter 1 – Production, Properties and Uses of Agar". En McHugh DJ. *Production and Utilization of Products from Commercial Seaweeds*. Food and Agriculture Organization, United Nations. ISBN 92-5-102612-2.
9. ↑  "All About Agar". Sciencebuddies.org. Arquivado dende o orixinal o 3 de xuño de 2011. Consultado o 7 de febreiro de 2021.
10. ↑  Rogério Lacaz- Ruiz *Manual práctico de microbiología básica*. Editora da Universidade de Sao Paulo, 2008, páxina 54.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Ágar-ágar Modificar a ligazón no Wikidata*** |

### Outros artigos

* Fanny Hesse

|  |  |
| --- | --- |
|  | Vexa a entrada do Galizionario acerca de  ***ágar-ágar*** |

|  |  |
| --- | --- |
| Control de autoridades | 
* Wd: Q177998
* AAT: 300130954
* BRE: 1850780
* EBID: ID
* GEC: 0075634
* GND: 4260097-2
* LCCN: sh85002042
* MAG: 2778660310
* NDL: 00564983
* Treccani: agar-agar

 |

|  |  |
| --- | --- |
| Identificadores | 
* CAS: 9002-18-0
* ChEBI: 2509
* DTXSID: DTXSID9020037
* E: E406
* ECHA: 100.029.677
* KEGG: C08815
* MeSH: D000362
* UNII: 89T13OHQ2B

 |